ชาติชายปรับลุคออมสิน ดึงวัยรุ่นใช้บริการแบงก์
&#8220;ชาติชาย&#8221; ลุยปรับลุคออมสินให้โดนใจวัยรุ่น หวังดึงมาใช้ผลิตภัณฑ์ทางการเงินเพิ่ม
29 ต.ค. 2565

“ชาติชาย” ลุยปรับลุคออมสินให้โดนใจวัยรุ่น หวังดึงมาใช้ผลิตภัณฑ์ทางการเงินเพิ่ม 
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า มีแผนที่จะปรับภาพลักษณ์ธนาคารออมสินให้มีความชัดเจนมากขึ้น ที่ต้องการเน้นการเป็นธนาคารเพื่อการออมของประชาชน จากที่มีบางคนคิดว่าเป็นธนาคารสำหรับเด็กหรือคนสูงวัย ทำให้ขาดลูกค้ากลุ่มวัยรุ่น โดยจะมีการออกผลิตภัณฑ์ที่ครอบคลุมทุกกลุ่มมากขึ้น โดยเฉพาะกลุ่มวัยรุ่นให้มาใช้บริการ เช่น บริการไซเบอร์แบงก์กิ้ง ที่สะดวกสบาย หรือบัตรเครดิตที่มีบริการแต่ไม่ค่อยได้ใช้ ซึ่งจะช่วยเพิ่มรายได้ให้ธนาคารออมสินโดยปริยาย
นอกจากนี้ ยังต้องมีการออกผลิตภัณฑ์ใหม่ เพื่อสนองความต้องการของลูกค้าที่มีอยู่กว่า 26 ล้านบัญชี มีบัตรเดบิตในการจับจ่ายใช้สอย ที่สร้างรายได้ค่าธรรมเนียมได้ ส่วนยุทธศาสตร์การออม ออมสินทำได้ดีอยู่ แม้ว่าบางผลิตภัณฑ์ เช่น สลากออมสิน จะมีต้นทุนที่สูงกว่าผลิตภัณฑ์เงินฝากธรรมดา ขณะที่มีลูกค้านักธุรกิจค่อนข้างน้อย ทำให้กำไรที่จะได้ส่วนลดจากดอกเบี้ยเงินฝากน้อยตามไปด้วย
ทั้งนี้ ในปี 2558 ธนาคารจะเน้นการสร้างฐานราก สร้างผลิตภัณฑ์ที่ตอบสนองลูกค้าในทุกด้าน ซึ่งเชื่อว่าจะสามารถสร้างดอกผลหรือรายได้เพิ่มขึ้นชัดเจนในปี 2559 โดยปัจจุบันมีเงินฝากกว่า 1.9 ล้านล้านบาท สินเชื่อกว่า 1.7 ล้านล้านบาท ส่วนใหญ่ 90% เป็นสินเชื่อลูกค้ารายย่อย มีหนี้ที่ไม่ก่อให้เกิดรายได้ (เอ็นพีแอล) อยู่ที่ 1.7% ของสินเชื่อรวม มีสินทรัพย์ 2.3 ล้านล้านบาท หากเปรียบเทียบกับธนาคารพาณิชย์ถือว่ามีขนาดใหญ่เป็นอันดับ 3